คปภ.เตือนดูใบอนุญาตก่อนซื้อประกัน
คปภ. ออกโรง แนะนำประชาชนซื้อประกันภัย ควรขอดูใบอนุญาตจากตัวแทนทุกครั้ง
2 มี.ค. 2554

คปภ. ออกโรง แนะนำประชาชนซื้อประกันภัย ควรขอดูใบอนุญาตจากตัวแทนทุกครั้ง 
นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ชี้แจงเรื่องร้องเรียน กรณีญาติของสิบเอกธนากร พูลเพิ่ม ซึ่งเสียชีวิตจากเหตุการณ์ปะทะกันระหว่างทหารไทยและกัมพูชา อ.กันทรลักษ์ จ.ศรีสะเกษ  เมื่อต้นเดือนกุมภาพันธ์ที่ผ่านมา ว่าถูกบริษัทประกันภัยปฏิเสธการจ่ายค่าสินไหมทดแทนให้กับทายาท ทั้งที่ได้มีการจ่ายเงินค่าเบี้ยประกันภัยผ่านตัวแทน   มาตลอด สำนักงาน คปภ. ได้ตรวจสอบข้อมูลในเบื้องต้นพบว่า ตัวแทนดังกล่าวไม่มีใบอนุญาตเป็นตัวแทนประกันภัย ตาม พ.ร.บ.ประกันภัย พ.ศ.2535  ซึ่งมีความผิดทางกฎหมายต้องระวางโทษจำคุกไม่เกิน 6 เดือน หรือปรับไม่เกิน 50,000 บาท หรือทั้งจำทั้งปรับ อย่างไรก็ตาม สำนักงาน คปภ. ไม่ได้นิ่งนอนใจ ขณะนี้อยู่ระหว่างประสานบริษัทประกันภัยและตรวจสอบกรมธรรม์ประกันภัย เพื่อหาทางช่วยเหลือในเบื้องต้นต่อไป 
เลขาธิการ คปภ. กล่าวเพิ่มเติมว่า สิ่งสำคัญก่อนซื้อประกันภัยผ่านตัวแทนหรือนายหน้า ผู้ทำประกันภัยควรขอดูใบอนุญาต ตรวจสอบและเลือกซื้อประกันภัยจากผู้มีใบอนุญาตเป็นตัวแทน     หรือนายหน้าประกันภัยที่ได้รับอนุญาตจากนายทะเบียนเท่านั้น รวมถึงการชำระค่าเบี้ยประกันภัย      ต้องได้รับเอกสารแสดงการรับเงินจากบริษัทเป็นหลักฐานทุกครั้ง เพื่อจะได้รับความคุ้มครองตามกฎหมาย เพราะหากซื้อกรมธรรม์ประกันภัยจากตัวแทนที่มีใบอนุญาต และได้รับใบเสร็จเป็นหลักฐาน แม้ปรากฏภายหลังว่าตัวแทนดังกล่าว ไม่นำส่งเบี้ยประกันภัยให้บริษัท บริษัทประกันภัยก็ยังคงให้ความคุ้มครองตามกรมธรรม์ประกันภัย และจะไปดำเนินการตามกฎหมายกับตัวแทนดังกล่าว 
สำหรับประชาชนที่ต้องการตรวจสอบตัวแทน/นายหน้าประกันภัย ว่ามีใบอนุญาตหรือไม่สามารถตรวจสอบได้ที่บริษัทประกันภัย สำนักงาน คปภ. ส่วนกลาง สำนักงาน คปภ.จังหวัด เว็บไซต์ของสำนักงาน คปภ. www.oic.or.th หรือสายด่วนประกันภัย 1186 ทั่วประเทศ